נועם פתחי

נועם פָתְחִי (נולד ב-30 במאי 1974) הוא פובליציסט, שדרן רדיו, רעיונאי ומגיש טלוויזיה ישראלי.

מגיש תוכנית אקטואליה יומית ברדיו גלי ישראל ורדיו דרום לצד יותם זמרי ובעל פינה שבועית ברדיו תל אביב. כמו כן, מנחה לצד שי גולדשטיין את התוכנית "פתחי את שי" בערוץ עכשיו 14, ומשמש כמבקר טלוויזיה בעיתון "ישראל היום".

השתתף בפאנלים של התוכניות "שבע עם איילה חסון", "חדשות שישי" ו"הפטריוטים".

ביוגרפיה
פתחי גדל ברחובות, ולו אחות הצעירה ממנו בארבע שנים. בראיונות עימו סיפר כי אביו היה מהמר ובהיותו בן שבע עבר עם אימו ואחותו להתגורר בבית סבתו.

את רוב שירותו בצה"ל עשה במפח"ש (מפקדת חילות השדה) ובלילות התפרנס מניהול ברים על מנת לעזור למשפחתו. עבד בשוק היהלומים בארצות הברית במשך כארבע שנים, ולאחר מכן חזר לישראל.

 קריירה 
 פרסום ושיווק 
בתחילת שנות ה-2000 החל את עבודתו בעולם הפרסום והשיווק. תחילה עבד במשרד טמיר כהן, ולאחר מכן עבר לגיתם BBDO.

בשנת 2003 עבר למשרד הפרסום גליקמן נטלר סמסונוב, בו עבד כקופירייטר בכיר והיה אחראי ליצירת קמפיינים ובהם דמויות כמו "אשר", בגילומו של אסי כהן במסגרת קמפיין של הבנק הבינלאומי, ודמות המזכירה של שוקה, בגילומה של שני כהן. באוקטובר 2015 סיים את עבודתו במשרד לאחר קניית החברה על ידי רשת פרסום בינלאומית שלא רצתה עוד בשירותיו.

 תקשורת 
החל משנת 2013 מגיש פתחי פינה שבועית ברדיו תל אביב בשם "אחד החזקים", בה הוא מציג סטטוסים שפורסמו בפייסבוק ובטוויטר במהלך השבוע. בדצמבר 2015 הפיק אירוע תחת שם זה ובו התקיים מפגש בין כותבי הסטטוסים ועוקביהם.

בשנת 2014 החל לכתוב באתר nrg טורי דעה, וכן להשתתף בכתיבת המדור הסאטירי של "מקור ראשון" בשם "בריחת המוחות".

החל מיוני 2016 פתחי מגיש יחד עם יותם זמרי את התוכנית "פתחי וזמרי בעם", תוכנית רדיו יומית ברדיו גלי ישראל ורדיו דרום. פתחי מגדיר את התוכנית כ"פאנטואליה" - שילוב של Fun (כיף, בידור) ואקטואליה. באוקטובר 2018 זכתה התוכנית בפרס אגודת העיתונאים לתוכנית מלל ברדיו.

משתתף מאז שנת 2017 בתוכנית הסאטירה "עד כאן!" בכאן 11 ביחד עם קומיקאים וכוכבי רשת.

השתתף כחבר פאנל בתוכנית "הפטריוטים" בעכשיו 14" במהלך התקופה שבין נובמבר 2021 לאפריל 2022. בשנת 2023 חזר להופיע מדי פעם בתוכנית, בעיקר כשחברו יותם זימרי מנחה אותה. בנוסף, משתתף בפאנל של המהדורה המוקדמת בהגשת ליטל שמש.

משמש מבקר טלוויזיה ב"ישראל היום".

פתחי ספג ביקורת על התבטאויותיו בהקשר לאירועי שבעה באוקטובר. בין היתר, על כך שתקף ברשת X את משפחות החטופים שנאבקו למען השבת יקיריהם וטען שסינוואר שלח תשובה לגבי עסקת החטופים בשתי המילים "קפלן תמשיכו". כמו כן תקף בשידור חי את האלוף במילואים נעם תיבון וקרא לו לעבור לגור בעוטף עזה כדי להבין את המציאות שם — מבלי לדעת שתיבון הגיע לנחל עוז בשבעה באוקטובר כדי להציל את בנו ומשפחתו, אמירה שעליה התנצל חודשיים וחצי לאחר מכן. על פתחי נמתחה ביקורת בארץ ובעולם על מתן במה אוהדת למי שנחשדו בעבירות פליליות חמורות בפרשת ההתעללות במחנה שדה תימן. בנוסף, עלו שאלות בדבר ניגוד עניינים לאחר שנחשף שפתחי קיבל תשלום עבור השתתפות בקמפיינים ממשלתיים במקביל לעבודתו התקשורתית.

 פעילות ברשתות 
לפתחי יותר מ-90 אלף עוקבים ברשת X (טוויטר) וכ-45 אלף עוקבים בפייסבוק, שם הוא מפרסם סטטוסים הומוריסטיים בנושאי רווקות, מזון ואקטואליה, לצד סטטוסים ביקורתיים על התקשורת ועל השמאל בנושא הסכסוך הישראלי-פלסטיני.

 תביעות משפטיות 
בשנת 2020 תבע אייל ברקוביץ' בתביעת דיבה את פתחי בגין ציוץ שכלל כינויי גנאי כלפיו, על סכום של 142,000 ש"ח. למרות מחיקת הציוץ בחר ברקוביץ' להמשיך בתביעה, וזו הסתיימה כשנה וחצי לאחר מכן בהסדר פשרה, שבו פרסם פתחי התנצלות אולם לא נדרש לשלם פיצוי.

בעקבות תביעת דיבה שהגיש העיתונאי רביב דרוקר, כנגדו וכנגד אחרים, נפסק בשנת 2025 שפתחי הוציא את דיבתו של דרוקר בשידור ברדיו גלי ישראל, כשהתייחס למאמר שכתב דרוקר באופן מטעה, בזמן שראיין עם יותם זמרי את יואב קיש. לדרוקר נפסקו פיצויים והוצאות משפט של 180 אלף ש"ח, מתוכם 60 אלף ש"ח ישולמו על ידי פתחי, זמרי ותחנת גלי ישראל. הנתבעים ערערו על פסק הדין.

 חיים אישיים 
פתחי מתגורר בתל אביב. בראיונות עימו שיתף בחוויותיו כרווק בגיל מתקדם, ובכך שהוא סובל מחרדה כלכלית בעקבות חויות ילדותו כבן לאב מהמר.

פתחי מגדיר את עצמו כ"ביביסט".

קישורים חיצוניים

 הטורים של פתחי באתר nrg
 , 10 במאי 2016, באתר nrg
 , 28 ביוני 2014, באתר nrg



 פתחי וזמרי בעם - עמוד הפייסבוק

 הערות שוליים 

קטגוריה:סאטיריקנים ישראלים
קטגוריה:פובליציסטים ישראלים
קטגוריה:פעילי אינטרנט ישראלים
קטגוריה:פרסומאים ישראלים
קטגוריה:שדרני רדיו ישראלים
קטגוריה:סגל תאגיד השידור הישראלי - שידורי הטלוויזיה
קטגוריה:סגל רדיו דרום
קטגוריה:סגל גלי ישראל
קטגוריה:סגל מקור ראשון
קטגוריה:סגל רדיו תל אביב
קטגוריה:מבקרי טלוויזיה ישראלים
קטגוריה:סגל ישראל היום
קטגוריה:עיתונאים ישראלים
קטגוריה:ישראלים שנולדו ב-1974